gu gu gu en gu en gu gu gu gu gu gu gu gu gu gu gu gu gu gu gu gu gu gu gu gu gu gu en en gu gu en en en
સ્ત્રી, સમજવી અઘરી. – કુરુક્ષેત્ર
સ્ત્રી કોઈને સમજાતી નથી. કેમ? સ્ત્રી એક ઉકેલી ના શકાય તેવા કોયડા જેવી હોય છે. એનું મુખ્ય કારણ છે. સ્ત્રીનું બ્રેન જુદી રીતે કામ કરે છે અને પુરુષનું બ્રેન જુદી રીતે કામ કરે છે માટે પુરુષને સ્ત્રી જલદી સમજાતી નથી. સ્ત્રીઓની છઠ્ઠી ઇન્દ્રિય બહુ સારી હોય છે. સામા માણસના ભાવ તરત પારખી જતી હોય છે. પુરુષોની સરખામણીએ સ્ત્રીઓ બીજા લોકોના મનના ભાવ જલદી પામી જતી હોય છે, અને મિત્રતા પણ જલદી કરી શકતી હોય છે. એનું એક મહત્વનું કારણ સ્ત્રીઓના બ્રેઈનના બંને ભાગમાં શરીરની સંવેદનાઓ અને લાગણીઓનું પ્રોસેસિંગ કરતા ન્યુરોન્સ વધુ હોય છે. સ્ત્રી કોઈની બાજુમાં બેસે એટલે તરત જ એનું નિરીક્ષણ ચાલુ થઈ જાય. અચેતનરૂપે આસપાસ બેઠેલાંનું પ્રતિબિંબ ઝીલવાનું શરુ થઈ જાય. એની શ્વાસોશ્વાસની રીધમ, મસલ્સ ટૅન્શન, અને બ્રેઈન સર્કિટનું પૃથ્થકરણ શરુ થઈ જાય. સામા માનવીના ભાવમાં થતા ફેરફારો સ્ત્રી જલદી પારખી પોતાની સ્મૃતિમાં રહેલા અનુભવમાંથી સામો માણસ શું ધારી રહ્યો છે, તેનું વિશ્લેષણ એનું બ્રેન કરવા માંડે છે. અને આ રીતે સ્ત્રી સામા માણસની હકારાત્મક અને નકારાત્મક લાગણીઓની પ્રતિક્રિયા પ્રત્યે સભાન બની એની સાથે જોડાઈ શકે છે, ભાગ લઈ શકે છે અને પારખી પણ શકે છે. આમ સ્ત્રી સામી વ્યક્તિનું દુખ પુરુષોની સરખાણીએ વધુ સારી રીતે સમજી શકે છે અને અનુભવી શકે છે.
સ્ત્રીઓના હાર્મોન્સ આમાં બહુ મોટો ભાગ ભજવે છે. સ્ત્રીઓ પાસે estrogen અને oxytocin હર્મોન્સનું પ્રમાણ ખૂબ ઊંચું હોય છે. એકબીજાને સ્પર્શ કરી ભાવનાત્મક જોડાણ કરવામાં oxytocin બહુ મોટો ભાગ ભજવે છે. આમ સ્ત્રીઓ શારીરિક સ્પર્શ કરીને દુખ, આનંદ અને બીજી લાગણીઓ વધુ અનુભવી શકે છે.
પ્રિહિસ્ટોરીક કાળમાં જુઓ બાળકોને સાચવવાની જવાબદારી સ્ત્રીઓની વધુ હતી. અને આજે પણ આધુનિક સ્ત્રીઓ તે ફરજ અદા કરતી હોય છે. પણ પ્રિહિસ્ટોરીક સમયે ભયજનક પ્રાણીઓ, અને બીજા ગ્રૂપના માનવોથી તથા બીજી ભયજનક મુશ્કેલીઓમાંથી બાળકોને બચાવવા સ્ત્રીને બીજી સ્ત્રીઓ અને પુરુષોની મદદની જરૂર હંમેશા રહેતી. આમ સ્ત્રી જલદી મિત્રો બનાવવા માટે ઇવોલ્વ થયેલી.
સ્ત્રીઓ ખાલી દ્ગષ્ટિ વડે સામી વ્યક્તિના ભાવ સમજી જાય, સાથે સાથે સ્ત્રીઓની સૂંઘવાની શક્તિ પણ પુરુષો કરતા વધુ હોય છે. એનું કારણ છે estrogen હાર્મોન્સ. આમ menstrual pheromones ની સ્મેલનાં કારણે સાથે રહેતી સ્ત્રીઓને જેવી કે હોસ્ટેલમાં સાથે રહેતી છોકરીઓ હોય કે અરબ શેખો કે રાજાઓની એક કરતા વધુ રાણીઓ એક જ સમયે પીરિયડમાં આવતી જોવા મળે છે.
સ્ત્રીઓ એકબીજા સાથે ખૂબ મૈત્રી કરી જાણતી હોય છે. સ્ત્રીઓ જલદી એકબીજાની મિત્ર બની જતી હોય છે. એક સ્ત્રી બીજી સ્ત્રીની તકલીફો વધુ સારી રીતે સમજી શકતી હોય છે પુરુષો કરતા. પણ એના પોતાના પુરુષમાં કોઈ બીજી સ્ત્રી ભાગ પડાવવા આવે તો સ્ત્રી પેલી સ્ત્રીની ખતરનાક દુશ્મન બનતા વાર કરતી નથી. કારણ પછી એના સર્વાઇવલનું શું?
દરેક પુરુષને લાગતું હોય છે કે સ્ત્રી એને સમજાતી નથી. આવી રીતે દરેક સ્ત્રીને લાગતું હોય છે કે પુરુષ તેને સમજી શકતો નથી. પુરુષનું બ્રેઈન અને સ્ત્રીનું બ્રેન જુદી જુદી રીતે વિચારતું હોય છે. પુરુષ તર્ક અને ગણિતને લક્ષ્યમાં લેતો હોય છે. બધું વ્યવસ્થિત જોઈએ. બધું પધ્ધતિસર જોઈએ. એમાં નવી પધ્ધતિ શોધવામાં મદદરૂપ થાય. જ્યારે સ્ત્રીનું બ્રેન લાગણી, સહવાસ, સાંનિધ્ય, ભાવના સાથે સંબંધ ધરાવતું હોય છે. બીજાની લાગણીઓ વિષે વિચારવું અને તે રીતે સામો પ્રત્યુત્તર આપવો.
પુરુષના બ્રેનને “Systemizing”, mechanistic શ્રેણીમાં મૂકી શકો. જ્યારે સ્ત્રીના બ્રેનને “Empathizing” શ્રેણીમાં મૂકી શકો. આમાં અપવાદ બહુ હોય. પુરુષ પણ કાયમ યંત્રવત વિચારતો હોય તેવું ના બને તેમ સ્ત્રી પણ કાયમ લાગણીશીલ વિચારતી હોય તેવું ના બને. પુરુષો મોટાભાગે ઊંચા હોય છે સ્ત્રીની સરખામણીએ. છતાં ઘણી સ્ત્રીઓ ખૂબ ઊંચી હોય છે અને ઘણા પુરુષો સરેરાશ પુરુષો કરતા નીચા વામનજી હોય છે. પણ મોટાભાગે પુરુષ હાઈટમાં ઉંચો અને સ્ત્રી હાઈટમાં નીચી હોય છે. હાઈટ શબ્દ ઇરાદાપૂર્વક લખ્યો છે. બસ એવી રીતે બધા પુરુષો સ્ટ્રોંગ પુરુષ બ્રેન ધરાવતા હોતા નથી, તેમ બધી સ્ત્રીઓ સ્ટ્રોંગ ફીમેલ બ્રેન ધરાવતી હોતી નથી. એટલે આપણે કહીએ છીએ સ્ત્રીઓ દિલથી વધુ વિચારતી હોય છે. વાસ્તવમાં દિલ એટલે હૃદય નહિ પણ બ્રેનનો લાગણીશીલ વિભાગ. બાકી હૃદય તો શરીરમાં લોહી ફેરવવાનો પંપ માત્ર છે.
ઉત્ક્રાન્તિના ક્રમમાં આ રહસ્ય છુપાયું છે. પુરુષ શિકાર કરવા જતો. ટુલ્સ-સાધનો અને હથિયાર બનાવતો. શિકાર કરવા જાય તો આખો દિવસ વિતાવવો પડે. ખૂબ ચાલવું પડે, ધીરજ જોઈએ, બધું આયોજન કરવું પડે. આ બધા માટે લાગણીશીલતા ઓછી હોય તો કામ લાગે. બાકી ધીરજ રહે નહિ. ગણિત અને તર્ક જોઈએ, આયોજન કરવા માટે. હરીફાઈ હતી, ખોરાક શોધવા અને સ્ત્રી મેળવવા માટે પણ. લડવું પડતું. આક્રમક બનવું પડતું. તમે કોઈને મારી શકો નહિ, એની હત્યા કરી શકો નહિ જો તેના માટે ફીલિંગ્સ ધરાવતા હો તો.
હવે સમજ્યા? અર્જુનના ગાત્રો કેમ ગળી ગયા હતા? કૃષ્ણે આખી ગીતા આ ફીલિંગ્સ દૂર કરવા કહી હતી. જ્યારે પ્રકૃતિએ સ્ત્રીને માતા બનાવી તો બાળક જે હજુ બોલી શકતું નથી તેની લાગણીઓ, જરૂરિયાતો સમજવી પડે છે. એના માટે જરૂર છે, તાદાત્મ્ય અને મનોવૈજ્ઞાનિક આવડતની. માતા તરીકેની જવાબદારીએ સ્ત્રીની વિચારવાની દિશા બદલી નાખી. બીજું લગ્ન કરી બીજા સમૂહમાં જવાનું થાય તો અજાણ્યા લોકો અને સમૂહને પોતાનો કરવો એમાં ભળી જવું તે માટે નવા લોકો સાથે મૈત્રી રાખવાની આવડત પણ કેળવાઈ ગઈ. ટૂંકમાં પુરુષનો સ્વભાવ વસ્તુગત કે વસ્તુલક્ષી ને સ્ત્રીનો સ્વભાવ માનવીય વધારે સમજવો.
એટલાં માટે પુરુષો ગણિત, ફીજીક્સ અને એન્જીનીયરીન્ગમાં વધારે હોશિયાર હોય છે. અને સ્ત્રીઓ કળા, નૃત્ય, ભાષા, માતૃત્વની જવાબદારીઓ અને ખાસ જેની સાથે ભાષાકીય વહેવાર ના હોય છતાં એનું મન વાંચી લેવું વગેરેમાં હોશિયાર હોય છે. ગરબડ ત્યાં થાય છે કે સ્ત્રી કે પત્ની સાથે પુરુષ તર્ક અને મશીન સાથે કરતો તેમ વાત કરતો હોય છે જે સંબંધોમાં અસંગત લાગે. અને સ્ત્રી કાર કે કોઈ મશીન સાથે એવી રીતે વાત કરતી હોય જાણે એની પાસે હૃદય કે બ્રેન હોય. કિન્તુ પરંતુ કોઈ પુરુષ પાસે અતિશય(Extreme) પુરુષ બ્રેન હોય કે સ્ત્રી પાસે અતિશય સ્ત્રી બ્રેન હોય ત્યારે શું થાય?
એક ક્રાંતિકારી સંશોધન Simon Baron-Cohen નામના વૈજ્ઞાનિકોએ કરેલા અભ્યાસ મુજબ ઓટીઝમ એટલે extreme પુરુષ બ્રેન. પુરુષનું સિસ્ટમાઇઝીંગ અને મીકેનીસ્ટીક થીંકીંગ બીજા લોકો તરફ જાણે તે કોઈ મશીન કે તાર્કિક સીસ્ટમ હોય તે રીતે અતિ કરવા લાગે જાણે સામી વ્યક્તિ પાસે માઈન્ડ કે ફીલિંગ્સ હોય જ નહિ તે માણસો ઓટીઝમના શિકાર હોય છે. વૈજ્ઞાનિકો માઈન્ડબ્લાઈંડનેસ કહેતા હોય છે. આ લોકો બીજા લોકોની લાગણીઓ અને મન વિષે અંધ હોય છે. ઓટીસ્ટીક સ્ત્રીઓ ભાગ્યેજ જોવા મળે. કેમ તે હવે સમજાવવું નહિ પડે. જ્યારે સ્ત્રીઓનું વલણ empathizing અને mentalizing થીંકીંગ તરફ વધુ હોય છે. જ્યારે સ્ત્રીઓ જડ વસ્તુ જેવા મશીન કે કાર કે માણસોને પણ એમના extreme ફીમેલ બ્રેન વડે વિચારતી હોય ત્યારે થાય છે પેરનાઈડ Schizophrenia. આને હાઈપર મેન્ટાલીસ્ટીક કહે છે, મતલબ લોજિક બ્લાઈંડ. આવા લોકો કોઈ પણ અસ્તિત્વ ના હોય તેવા અવાજો સાંભળી શકતા હોય છે, કોઈ પણ અસ્તિત્વ ના હોય તેવી વ્યક્તિઓને દેખી શકે છે, તેવા દ્ગશ્યો દેખી શકે છે. અને બીજા લોકો તેને નુકશાન પહોચાડવા કાવતરા કરી રહ્યા હોય છે તેવું વિચારતા હોય છે.
વધારે પડતું પુરુષ બ્રેન ઓટીસ્ટીક માઈન્ડ બ્લાઈંડ બનાવે છે, જ્યારે વધારે પડતું સ્ત્રી બ્રેન paranoid schizophrenic લોજિક બ્લાઈંડ બનાવે છે. ઓટીજમ પિતા તરફથી વારસામાં મળેલા જિન્સના લીધે કારણભૂત છે જ્યારે paranoid schizophrenia માટે કારણભૂત માતા તરફથી મળેલા જિન્સ છે. બીજા પણ કારણો આના વિષે હશે અને છે જ પણ ઇવલૂશનરી સાયકોલોજીસ્ટ આવું વિચારતા હોય છે. માટે હું કોઈને ૫૦૦૦ વર્ષ પહેલા રમાયેલી રાસલીલા અત્યારે દેખાય તેમને સ્કીજોફ્રેનીક કહું તો ખોટું લગાડવું નહિ. જે પુરુષો વધુ પડતું ફીમેલ બ્રેન ધરાવતા હોય તેઓ વધુ પડતાં ઇમોશનલ હોય છે. તર્કયુક્ત વાતોમાં રસ ધરાવતા હોતા નથી. તેઓ પણ અસ્તિત્વ ધરાવતા ના હોય તેવા અવાજો, દ્રશ્યો અનુભવી શકતા હોય છે. આપણા ભક્તો બધા આ શ્રેણીમાં આવી જાય. ભગવાન આવીને એમના હાથે દૂધ પી જાય, રમી જાય, વાતો કરી જાય. ભગવાન કોઈ વ્યક્તિ નથી કે નવરો પણ નથી આવું બધું કરવા.
સ્ત્રીની જીંદગી દુવિધા જનક હોય છે. જે પુરુષને ખબર પડે નહિ. અથવા સ્ત્રી પુરુષને ખબર પડવા ના દે. પ્રથમ તમામ પૂર્વ ધારણાઓ અને પૂર્વગ્રહ દૂર રાખીને આ ઈવલૂશનરી સાયન્સ, સાયકોલોજી અને બાયોલોજી વિષે વાંચવું યોગ્ય રહેશે. આ બધી થિયરી એવરેજ માનવી માટે છે, કોઈ અપવાદરૂપ માટે નથી.
માનવીની ઉત્પત્તિ થયે આશરે ૨૫ લાખ વર્ષ થયા છે. લગ્ન વ્યવસ્થા વગર માનવી લાખો વર્ષ સર્વાઈવ થયો જ છે. લગ્ન વ્યવસ્થા બહુ જૂની નથી. બહુ બહુ તો ૫૦૦૦ વર્ષ જૂની હશે. તે પણ હાલના સ્વરૂપે ૫૦૦૦ વર્ષ પહેલા નહિ જ હોય. ભારતમાં આંતરજ્ઞાતીય લગ્નો વધવા માંડ્યા છે, તે પુરાવો છે કે હવે તેના પાયા ડગમગવા લાગ્યા છે. અહીં અમેરિકામાં તો લગ્ન વ્યવસ્થા કકડભૂસ થઇ ચૂકી છે.
લગ્ન વ્યવસ્થાની મજબૂરી ના હોય તો ???
સ્ત્રી હમેશા બુદ્ધિશાળી, સુંદર અને આકર્ષક પુરુષને પસંદ કરશે. સ્ત્રી હમેશાં ઊંચા પુરુષને પસંદ કરશે. બાયોલોજીસ્ટ વૈજ્ઞાનિકો જાણે છે કે માદા ચિમ્પાન્ઝી ઋતુચક્રમાં આવે ત્યારે એનું જનીન અંગ સૂજીને મોટું થઈ જાય છે અને નાટકીય રીતે ગુલાબી રંગનું થઈ જાય છે. પૃથ્વી પરના તમામ સ્તનધારી પ્રાણીઓની ખાસિયત છે કે ઋતુચક્રમાં આવે ત્યારે એમની ફલદ્રુપતાની જાણ અને જાહેરાત એમના જનીન અંગો વિશિષ્ટ રીતે કરતા હોય છે. જ્યારે ઉત્ક્રાંતિના વિકાસના ક્રમના વાંકાચૂંકા વહેણમાં માનવીની માદા આવી જાહેરાત ખોઈ બેઠી છે તેવું માનવામાં આવતું હતું. કૈંક અંશે સત્ય પણ છે. પણ સાવ જાહેરાત નથી એવું પણ નથી. ઇવલૂશનરી બાયોલોજીસ્ટ અને સાયકોલોજીસ્ટ વૈજ્ઞાનિકોએ વિપુલ પુરાવા મેળવ્યા છે.
ઘણી સ્ત્રીઓ અમુક સમયે ખૂબ ધ્યાનાકર્ષક લગતી હોય છે. પાર્ટી કે મેળાવડામાં બધાની નજરનું સેન્ટર બનતી હોય છે. મતલબ છવાઈ જતી હોય છે. ઑવ્યુલેશન એટલે કે અંડમોચન સમયે સ્ત્રીના રંગરૂપ અને સુગંધ બદલાઈ જતી હોય છે. સ્ત્રીના અંડ છુટા પડી ફળીભૂત થવા તૈયાર છે તેની જાણ અને જાહેરાત અચેતન રૂપે થઈ જતી હોય છે. એના વાણી વર્તનમાં ખૂબ ફેરફાર થતા હોય છે. અરે બીજા લોકોનું એના પ્રત્યેનું વર્તન પણ બદલાઈ જતું હોય છે. તે સમયે એની સુગંધ પણ બદલાઈ જતી હોય છે અને તે સુગંધ એના સાથીદારના ટેસ્ટાસ્ટેરોન હાર્મોનનું લેવલ વધારી દે છે. માનવીમાં માદાઓનું ઑવ્યુલેશન કોઈને દેખાય તેવું હોતું નથી, કન્સિલ્ડ હોય છે. પણ સ્ત્રી અને પુરુષ બંનેની રોજંદા વર્તણુંકમાં ફેરફાર જરૂર કરી દેતું હોય છે. આપણે માનીએ છીએ કે સ્ત્રીઓની પસંદ હમેશાં એક સરખી હોય છે, તે લગ્નજીવનની મજબૂરી છે. બાકી જ્યારે સ્ત્રી ગર્ભવતી થવા આતુર અને તૈયાર હોય ત્યારે તે કોની તરફ ખેંચાશે? સ્નાયુબદ્ધ, વી શેપ્ડ, ગાઢ ભ્રમર, ચોરસ અને મજબૂત જડબાં, પાતળા હોઠ, પાતળો તીક્ષ્ણ અવાજ, આક્રમક અને ડૉમીનન્ટ પુરુષ પસંદ કરશે. જ્યારે ઋતુચક્ર પૂરું થઈ ગયું હશે અને ગર્ભવતી થવાના કોઈ ચાન્સ નહિ હોય ત્યારે એની પસંદ બદલાઈ જવાની હવે તેને નમ્ર વર્તન, મોટો અવાજ અને જેન્ટલમેન પુરુષ પસંદ પડશે.
આમ સ્ત્રીનું લાઇફ દ્વિધાત્મક હોય છે. બે પ્રકારની સેક્સ્યુઆલિટી સ્ત્રીઓ ધરાવતી હોય છે. ઑવ્યુલેશન વખતે જુદી અને બાકીના આરામના દિવસોમાં જુદી. ગર્ભવતી થવા આતુર સ્ત્રી એના આવનાર બાળક માટે હાઈએસ્ટ ક્વોલોટી જિન્સ પસંદ કરતી હોય છે. જે પુરુષનો ચહેરો અને શારીરિક બાંધો અને વર્તણુંક એનામાં રહેલા હાઈએસ્ટ ટેસ્ટાસ્ટેરોન મેલ હાર્મોનની ચાડી ખાતો હોય તેને પ્રથમ પસંદ કરશે. પણ એકવાર તે ગર્ભવતી થઈ ગઈ અથવા કોઈ ચાન્સ ના હોય તો એની પસંદ બદલાઈ જવાની. હવે તેના આવનાર બાળક માટે સારો ખોરાક, સારા રીસોર્સીસ પુરા પાડનાર, સહકાર આપનાર, સારી નમ્ર વર્તણુંક કરનાર તેની સલામતી અને સાચવનાર લાગે તેવો પુરુષ પસંદ પડશે. લગ્ન વ્યવસ્થામાં કોઈ ચોઈસ હોતી નથી. પણ એમની વર્તણુંકમાં અવશ્ય ફેર થતો હોય છે કારણ લાખોવર્ષનો ઉત્ક્રાંતિનો ક્રમ જિન્સમાં સમાયેલો હોય છે.
ઇવલૂશનના ઇતિહાસમાં માનવ કબીલાના આગેવાન પ્રભાવક અને વિપુલ રીસોર્સીસ ધરાવતા પુરુષોએ ટીનેજર છોકરીઓને પોતાની ત્રીજી ચોથી પત્ની તરીકે હમેશાં રાખી છે. આ મોટો ઉંમરના પુરુષો પાસે આવનાર બાળકો માટે વિપુલ ભંડાર અને સલામતી હોય છે. સ્ત્રીને એના બાળકની સલામતી પહેલી જોઈએ. સ્ત્રીની પહેલી પસંદ મજબૂત જિન્સની હોય છે, પણ તે ટ્રાન્સ્ફર થયેલા જિન્સ, આવનાર બાળક બચે નહિ તો ફેઇલ જાય. માટે બીજી પસંદ વિપુલ ભંડાર અને સલામતી જોઈએ. માટે આજે જે ટીનેજર છોકરીઓને માતાપિતા તરફથી સંપૂર્ણ સલામતી અને વિપુલ ભંડારની ખાતરી હોય તે છોકરી સ્ટ્રોંગ જિન્સ ધરાવતા દિલફેંક એમની ઉંમરના ટીનેજર પ્રત્યે આકર્ષણ ધરાવશે અથવા તેના પ્રેમમાં પડશે. પણ જે ટીનેજર છોકરીઓને કોઈ સોર્સ ના હોય માતાપિતા પોતે જ રીસોર્સીસ ધરાવતા ના હોય કે એમનો સાથ સહકાર ના હોય તેવી ટીનેજર છોકરીઓ મોટી ઉંમરના પણ પૈસાદાર ધનપતિ કે વિપુલ ભંડાર ધરાવતા પુરુષોના પ્રેમમાં પડવાની. હવે તેને સ્ટ્રોંગ જિન્સ નહિ પણ સલામતી આવનાર બાળક માટે જોઈએ છે.
હું વિજાપુરમાં નાનપણમાં રહેતો હતો ત્યારે એક પૈસાપાત્ર નવ વાર પરણેલા હતા. મેં તો એમને જોએલા નહિ. એમના નવમાં પત્નીને જોએલા. એમના ઓરમાન દીકરાની વહુ તેમનાથી મોટા હતા. ઇવલૂશનનાં ઇતિહાસમાં સ્ત્રી હમેશાં કોયડા જેવી રહી છે. એટલે આપણે કહેતા હોઈએ છીએ કે સ્ત્રીને સમજવી મુશ્કેલ છે. મૂળ એનું શરીર તંત્ર જરા જુદું છે. એના હાર્મોન્સ જરા જુદા છે. એના માથે બાળક ઉછેરવાની મહત્તમ જવાબદારી કુદરતે મારેલી છે. માટે એને જરા જુદી રીતે વિચારવું પડે છે પુરુષ કરતા. આજ સ્ત્રી મજબૂત પાવરફુલ genes ની શોધમાં કોઈ કહેવાતા મવાલી સાથે ભાગી જતી હોય છે. આજ સ્ત્રી કોઈ પૈસાવાળા વૃદ્ધ સાથે લગ્ન કરી લેતી હોય છે. સ્વાભાવિક છે સર્જનશીલ વ્યક્તિઓ જેવા કે કલાકારો, લેખકો, કવિઓ, સંગીતકાર, કે એવા કોઈ પણ વ્યક્તિઓ બીજા સામાન્ય લોકો કરતા થોડી વિશિષ્ટતા વધુ ધરાવતા હોય તે એમના પાવરફુલ genes નું પ્રમાણ હોય છે. તો સ્ત્રીઓ એમના પ્રત્યે વધુ આકર્ષાય છે તેનું કારણ તેવા પુરુષોના પાવરફુલ genes છે.
ટૂંકમાં સ્ત્રીને સમજવા એની બાયોલોજી ખાસ સમજવી પડે. છતાં સ્ત્રી પુરુષ માટે હમેશાં રહસ્યમય રહી છે અને કાયમ રહેવાની પણ છે.
Create a free website or blog at WordPress.com.